《黄金台歌》
清代·杨光仪

士为知己用，岂为黄金来。隗也自荐吾不取，嗣王况复多疑猜。

黄金台，高崔嵬，毕竟豁达非庸才。隗也一言动人主，七十二城烟尘开。

吁嗟昭王安在哉，驽马骄鸣骏马哀。渥洼之产不复至，天闲仗马称良材。

细刍凿粟供饱食，金羁玉勒生光辉。伏枥老骥瘦且死，骨朽不识黄金台。

黄金台，高崔嵬，夕阳凭吊迷蒿莱。

作者简介：杨光仪，字香吟，天津人。咸丰壬子举人。有《碧琅玕馆诗钞》。